|  |  |
| --- | --- |
|  |  |
|  |  |
|  |  |
| 28.2.2018 |  |

# Strategisen tutkimuksen neuvoston jäsenen roolit ja tehtävät (2019–2021)

*Strategisen tutkimuksen neuvosto on näköalapaikka tieteeseen ja tutkimuksen vaikuttavuuteen. Työ strategisen tutkimuksen neuvostossa syventää neuvoston jäsenten asiantuntemusta tutkimus-, koulutus- ja innovaatiopolitiikassa ja tarjoaa heille ainutlaatuisen mahdollisuuden vahvistaa tietoon perustuvan päätöksenteon edellytyksiä.*

Strategisen tutkimuksen neuvosto on Suomen Akatemian yhteydessä toimiva luottamustoiminen päätöksentekoelin, jonka tehtävänä on päättää strategisen tutkimuksen rahoituksesta. Strategisen tutkimuksen neuvosto perustettiin vuonna 2014 osana tutkimuslaitos- ja rahoitusuudistusta vahvistamaan yhteiskuntapolitiikkaa ja yhteiskunnan toimintoja ja palveluja tukevaa kilpailtua tutkimusrahoitusta. Strategisen tutkimuksen rahoituksen tarkoituksena on löytää ratkaisuja merkittäviin yhteiskunnan haasteisiin ja ongelmiin.

Valtioneuvosto nimittää opetus- ja kulttuuriministeriön esityksestä strategisen tutkimuksen neuvoston puheenjohtajan ja kahdeksan jäsentä. Strategisen tutkimuksen neuvostossa tulee olla tunnustettuja tutkijoita ja tutkimuksen asiantuntijoita, jotka edustavat tutkimuksen käyttäjiä. Lisäksi neuvostossa tulee olla kokemusta laajoista hallinnon tai elinkeino- ja muun työelämän taikka tutkimuksen muutosten johtamisesta.

Strategisen tutkimuksen neuvoston tehtävät

Strategisen tutkimuksen neuvostolla on neljä lailla säädettyä tehtävää. Strategisen tutkimuksen neuvosto

tekee valtioneuvostolle aloitteen strategisen tutkimuksen keskeisistä teema-alueista ja painopisteistä

päättää strategisen tutkimustoiminnan ohjelmarakenteesta valtioneuvoston teema-alueita ja painopisteitä koskevaan päätökseen perustuen

päättää tutkimushankkeiden valinnasta yhteiskunnallisen merkityksen, vaikuttavuuden ja tutkimuksen laadun perusteella

vastaa tutkimushankkeiden seurannasta ja vaikuttavuuden arvioinnista.

Strategisen tutkimuksen neuvoston käytettävissä oleva tutkimusrahoituksen myöntövaltuus on noin 55 miljoonaa euroa vuosittain.

Käytännön toiminnasta

Strategisen tutkimuksen neuvosto kokoontuu yleensä kerran kuukaudessa. Kokouksista useimmat ovat päätöskokouksia. Erilaisia valmistelu- ja suunnittelukokouksia liittyy erityisesti teema-aloitteen valmisteluun ja uusien tutkimusohjelmien suunnitteluun. Hakemusarviointiin ja rahoituspäätöksiin liittyvät tehtävät edellyttävät myös itsenäistä työskentelyä kokousten ulkopuolella. Keskimäärin neuvoston tehtävät vaativat jäsenten työaikaa yhden päivän viikossa. Neuvoston tehtävien toimeenpanoa tukee Suomen Akatemiassa strategisen tutkimuksen vastuualueen virkamiehistö, joka muun muassa organisoi hakemusten arvioinnin sekä valmistelee ja esittelee neuvoston päätettävät asiat.

Akatemian toiminnan oikeellisuus ja luotettavuus edellyttävät hyvää hallintoa sekä selkeitä ja avoimia toimintatapoja. Tästä syystä strategisen tutkimuksen neuvoston ja Akatemian toimielinten jäsenille ei myönnetä tutkimusrahoitusta heidän toimikautensa aikana. Akatemiassa noudatettavilla, hallintolaista seuraavilla esteellisyyssäännöillä varmistetaan julkista valtaa käyttävien henkilöiden puolueettomuus asioiden käsittelyssä. Toimielimen jäsen ei saa osallistua asian käsittelyyn eikä olla läsnä sitä käsiteltäessä, jos hän on esteellinen.

Strategisen tutkimuksen neuvoston jäsenille maksetaan kuukausipalkkio, jonka opetus- ja kulttuuriministeriö vahvistaa. Tämän lisäksi korvataan matkustuskulut.

Akatemian hallintokieli on suomi, mutta kokousten työkieli on tarvittaessa englanti.

Strategisen tutkimuksen rahoituksesta saa lisätietoa osoitteesta [www.strateginentutkimus.fi](http://www.strateginentutkimus.fi).